

**מילים לשבת**

**שער הנגב - ערב שבת, כ"ח בשבט תש"ע, 12 בפברואר 2010**

**שלום לחברות ולחברים,**

**סבלנות**

הקלות מס ההכנסה החדשות לא נקלטו, עדיין, על ידי שלטונות המס. באוצר הסבירו שאין ברירה אלא להעביר את החלטת הממשלה דרך תיקון לחוק בכנסת.

ועדת השרים לחקיקה אשרה השבוע את ההחלטה החדשה (כולל ברור חיל ודורות) וכעת היא מונחת לשלוש קריאות, דיון בועדת הכספים ושאר תענוגות בית המחוקקים.

האם נראה את זה בתלוש פברואר? לצערי, אני מניח שלא. לשמחתי, כשיעבור התיקון לחוק וייקלט כראוי במערכות המיסוי, יקבלו הזכאים החזר רטרואקטיבי.

**חידה**

כל האינדיקציות שלנו מראות שהאוצר ישיב, בסופה של מריטת העצבים, את רמת התקציבים לרשויות המקומיות לרמתן בשנת 2009.

יתרה מזאת, שר הפנים, בביקורו השבוע בשדרות בלווית ח"כנו חרמש, הורה למנכ"ל משרדו שלא לפגוע בתקציבים לקו העימות הדרומי.

הכל נכון, אז למה אנחנו סקפטיים?

**הטוב, הרע והמפואר**

מפקד אוגדת עזה ארח את ראשי הרשויות ב"עוטף עזה" בבסיס החדש: מבני ציבור מרווחים, גינון מדברי, חמ"לים משוכללים.

הבשורה הטובה: החמאס מרוסן מאד, מצוי בתהליכי מיסוד.

הבשורה הרעה: הוא לא זז מהאידיאולוגיה הקיצונית, מתחמש כל הזמן.

**גשר צר מאד**

בשיחה שגלגלנו, חפשנו את שביל הזהב החמקמק:

בפעולה מול האויב – בין נחישות בביצוע המשימה, שמירה על בטחון כוחותינו והימנעות מפגיעה בבלתי מעורבים.

גלעד שליט – בין אחריות מלאה להחזיר את הבנים הביתה לבין בניית כושר ההרתעה של ישראל במזרח התיכון.

**רשת בטוחה**

ביום ד' הקרוב, ה 17.2, יתקיים בארץ "יום האינטרנט הבטוח". בתיכון לוקחים את זה צעד קדימה: התלמידים ילמדו יום שלם...מהבית.

היום יפתח בשיחת מחנך און ליין, ימשך בלמידה של תכנים רגילים באמצעות הרשת וכן שיעורי מחנך בנושא התנהגות זהירה באינטרנט.

מתכונת זו של "למידה מרחוק" היא כלי חשוב עבורנו במצבי חירום.

פרטים  באתר התיכון:  school.sapir.ac.il

**טוסקנה, מאחוריך!**

התזמורת של הטבע מנגנת לנו באקורדים של צמיחה ירוקה, פריחה אדומה-לבנה-צהובה ושמיים כחולים.

מי שבוחר להישאר בבית עושה זאת על אחריותו...

"דרום אדום" רץ ביתרונות, מפתה בשווקים, מחייך בארועי הספורט העממי: השבת – אופניים בבארי בשבת הבאה – צעדה בשמורת ניר עם.

השוק בכפר עזה פעיל כל הזמן.

פרטים מלאים: [www.habsor.co.il/daromadom](http://www.habsor.co.il/daromadom)

**שבת שלום, אלון**

**אלון שוסטר**

**נייד : 054-6755111**

**E-mail : alon@sng.org.il**

**לפרטים נוספים**

[**www.sng.org.il**](http://www.sng.org.il)